ZÁKLADNÁ ŠKOLA S MATERSKOU ŠKOLOU VYŠNÉ RUŽBACHY

ŠKOLSKÝ VZDELÁVACÍ PROGRAM

**PRAMEŇÁČIK**

**Materská škola:** Vyšné Ružbachy

**Názov školského vzdelávacieho programu:** PRAMEŇÁČIK

**Prerokované v pedagogickej rade školy dňa:** 30.8.2021

**Prerokované v rade školy dňa:** .............2021

**Vydané dňa:** 30.8.2021

**Stupeň vzdelania:** predprimárne vzdelanie

**Forma vzdelávania:** celodenná alebo poldenná

**Vyučovací jazyk**: Slovenský

**Dĺžka výchovy a vzdelávania**: 1-4 roky

# Vymedzenie vlastných cieľov a poslania výchovy a vzdelávania

* Usilovať sa vytvoriť deťom také prostredie, dať im takú starostlivosť a výchovu, aby boli spokojné a šťastné a aby materskú školu navštevovali s radosťou.
* Hľadať a rozvíjať v deťoch kladné vlastnosti, prosociálne správanie, zdôrazňovať výnimočnosť každého jednotlivca a každodenným pôsobením vytvárať kladný vzťah detí k ľuďom, prírode a k životu vôbec.
* Vytvárať predpoklady pre efektívnejšiu prácu, podporovať samostatné učenie sa detí prostredníctvom cieľavedome pripravených a plánovaných rôznorodých aktivít.
* Prostredníctvom environmentálnej výchovy utvárať u detí pozitívny vzťah k prírodnému a životnému prostrediu, rozvíjať environmentálne cítenie, ochranárske postoje a zručnosti.
* Rozvíjať materskú školu tak, aby bola modernou a príťažlivou pre deti aj rodičov.

# Stupeň vzdelania

Predprimárne vzdelanie získa dieťa absolvovaním posledného ročníka vzdelávacieho programu odboru vzdelávania v materskej škole.

Predprimárne vzdelávanie ukončuje dieťa spravidla v školskom roku, v ktorom do 31. augusta dosiahne šiesty rok veku a dosiahne školskú spôsobilosť.

# Vlastné zameranie školy

Naša materská škola sa nachádza v krásnej prírodnej oblasti a preto aj výchova a vzdelávanie je popreplietaná prvkami environmentálnej výchovy. Rozvíjanie environmentálneho cítenia sa realizuje cez vlastnú skúsenosť a zážitkové učenie. Dedinské prostredie umožňuje turistické vychádzky do okolia MŠ. Deti pozorujú prírodu, jej čaro a jedinečnosť. Zameriavame na rozvoj environmentálneho cítenia, zdravý životný štýl a ochranu prírody. Vedieme detí k tomu, aby dokázali pochopiť zákonitosti prírody, vedeli vnímať krásu, objavovať nové, pre nich nepoznané javy. Učíme detí a pripravujeme ich na život v slobodnej spoločnosti v duchu porozumenia, znášanlivosti, tolerancie, priateľstva medzi národmi, etnikami a náboženstvami. Popri implementácii prvkov environmentálnej výchovy nezabúdame vštepovať deťom aj lásku k ľudovým tradíciám obce. Pripomíname zvyky našich predkov, ktoré si po celé roky uchovávali svoje čaro a jedinečnosť. Vychádzajúc zo zamerania MŠ sme si vytýčili vlastné ciele výchovy a vzdelávania, školského vzdelávacieho programu.

# Dĺžka dochádzky a formy výchovy a vzdelávania

Dĺžka dochádzky je limitovaná záujmom zákonného zástupcu. Spravidla je niekoľkoročná (1-4 roky).

Forma výchovy a vzdelávania je celodenná a poldenná.

# Vyučovací jazyk

Vyučovacím jazykom je štátny jazyk Slovenskej republiky - Slovenský.

# Spôsob a podmienky ukončenia výchovy a vzdelávania a vydanie dokladu o získanom vzdelaní.

Dokladom o získanom stupni vzdelania je osvedčenie o absolvovaní predprimárneho vzdelávania, ktoré vydáva škola. Osvedčenie sa vydáva na predpísaných tlačivách schválených ministerstvom školstva. Vydáva sa v posledný deň školského vyučovania.

Vydaniu osvedčenia nepredchádza žiadne hodnotenie dieťaťa.

Deťom, o ktorých materská škola vie, že budú mať odložené plnenie školskej dochádzky a budú navštevovať MŠ aj v nasledujúcom školskom roku sa osvedčenie o absolvovaní predprimárneho vzdelávania nevydáva.

Osvedčenie sa vydáva deťom, ktoré plnili povinné predprimárne vzdelávanie povinne od šk.roku 2021/2022.

# Materiálno-technické a priestorové podmienky MŠ

MŠ je v novo zrekonštruovanej budove č.229, nachádza sa uprostred obce a je v obci jediná. Prevádzkuje dve triedy. Pre pobyt detí sú k dispozícii triedy, spálne, sociálne zariadenia na osobnú hygienu detí a dospelých, šatne, chodby, sklady učebných pomôcok a jedáleň.

Nemá kuchyňu, len výdajňu. Stravu dováža kuchárka vo varniciach zo školskej jedálne, ktorá je v budove ZŠ.

Školský dvor zatiaľ ešte nie je plne vybavený, ale pracuje sa na tom. Máme pripravené vybavenie preliezkami, kolotočmi, látkovým mostíkom , šmýkačkami a pieskoviskom.

Prostredie MŠ zútulňuje estetická výzdoba. Triedy sú účelovo vybavené, pre deti podnetné s voľne prístupnými hračkami a pomôckami.

Hračky, učebnice a didaktické pomôcky patria k nezastupiteľnému vybaveniu MŠ, dopĺňame ich priebežne, podľa potreby.

Materiálne vybavenie je na štandardnej úrovni a v súlade s potrebami a možnosťami.

Vybavenosť odbornou, metodickou a detskou literatúrou je na dobrej úrovni.

MŠ je vybavená audiovizuálnou technikou, interaktívnou tabuľou, využívame internet, kopírovacie zariadenie.

Priestorové a materiálne podmienky v MŠ sú na primeranej úrovni a ustanovené školským zákonom.

# Vnútorný systém kontroly a hodnotenia detí

Cieľom hodnotenia je posudzovanie a posúdenie aktuálnej úrovne rozvoja osobnosti dieťaťa v jednotlivých oblastiach, ktoré je využité pre ďalšie plánovanie výchovno-vzdelávacej činnosti za účelom pozitívnych zmien.

Učiteľky prevádzajú hodnotenia detí priebežne a systematicky a vedú záznamy (pedagogická diagnostika).

# Vnútorný systém kontroly a hodnotenia zamestnancov školy

Hodnotenie predstavuje vyvážený pomer medzi vonkajším hodnotením a sebahodnotením. Hodnotenia sú založené na kriteriálnom hodnotení so zámerom sledovať zabezpečovanie kvality výchovy a vzdelávania pedagogickými zamestnancami.

* Kontrola pedagogickej dokumentácie.
* Kontrola dochádzky a dodržiavania pracovnej doby.
* Plánovanie činnosti s ohľadom na potreby a záujmy detí, individuálne vzdelávacie potreby a rozvojové možnosti v súlade s učebnými osnovami.
* Formulovanie konkrétnych cieľov a technológii detských výkonov v týždenných plánoch.
* Vytváranie priaznivej prosociálnej atmosféry, rešpektovanie biorytmu.
* Dodržiavanie času pobytu vonku.
* Rešpektovanie potrieb detí.
* Pozorovanie učiteliek, vzťah k práci, hospitácie.
* Interné pracovné konzultácie.
* Hodnotenie výsledkov v oblasti ďalšieho vzdelávania.
* Kontrola čistoty priestorov MŠ.
* Dodržiavanie bezpečnosti pri práci.